Twee wetstoepassers, 21 ander vas oor ‘stropery’Argieffoto (Foto: Rhino Horn Auction) ŉ Polisiebeampte en ŉ beampte van die departement van korrektiewe dienste is twee van 23 verdagtes wat die afgelope week in hegtenis geneem is op aanklagte wat met renosterstropery verband hou. Brig. Vishnu Naidoo, woordvoerder van die polisie, het in ŉ verklaring gesê die 23 verdagtes is onderskeidelik in Hluhluwe, Mkhuze en Pongola in KwaZulu-Natal, Calcutta en Skukuza in Mpumalanga en Lulekani in Limpopo in hegtenis geneem. “Tydens die inhegtenisnemings is daar op drie bakkies, ses ongelisensieerde gewere, drie pistole, ŉ verskeidenheid ammunisie, knaldempers, ŉ geweerteleskoop, byle, messe en 18 selfone beslag gelê,” het Naidoo gesê. Hy het gesê die inhegtenisnemings is deur Rhino 8 gedoen, ŉ span wat uit verskeie regeringsdepartemente bestaan, asook die SAPD, die weermag en veldwagters van Ezemelo en SANParke. “Hierdie span werk onverpoosd om die slagting en onthoorning van ons renosters stop te sit,” het hy gesê. Naidoo het gesê die meeste verdagtes het reeds in verskillende howe verskyn op aanklagte van onder meer betreding, jag van ŉ beskermde diersoort, ontvoering, aanranding, besit van renosterhorings, onwettige besit van ŉ vuurwapen, besit van gesteelde goedere en oortreding van die wet op immigrasie. “Die inhegtenisneming van die polisiebeampte en die korrektiewe dienste-beampte is aanduidend van die Rhino 8-span se toewyding om sy mandaat sonder vrees of vooroordeel uit te voer. Dit is kommerwekkend wanneer mense wat vertrou word om die wet toe te pas die einste mense is wat die wet na bewering oortree. Dit is onaanvaarbaar,” het Naidoo gesê. “Hoewel dit beslis die SAPD in ŉ slegte lig stel, moet daar beklemtoon word dat die oorgrote meerderheid van lede in die SAPD toegewyde, hardwerkende beamptes is wat verbind is daartoe om aan hul grondwetlike mandaat te voldoen en seker te maak dat mense in Suid-Afrika veilig is.” Naidoo het gesê die inhegtenisnemings moet ook as ŉ waarskuwing aan ander potensiële stropers dien dat hul kanse op sukses nul is. “Met die toenemende hulp van die gemeenskappe, is stropers se dae getel.”